ລູກເຮືອ ຄົນຟີລິບປິນ 2 ຄົນເສຍຊີວິດ ແລະອີກ 16 ຄົນ ຫາຍສາບສູນ ເວລາເຮືອຈົມ ນອກຝັ່ງຫວຽດນາມ
ເຮືອບັນທຸກ​ສິນຄ້າ ຊື່ວ່າ Bulk Jupiter ກຳລັງ​ຂົນສົ່ງ​ແຮ່​ທາດ​ ຈາກ​ມາ​ເລ​ເຊຍ ​ໄປ​ຍັງ​ຈີນ ​ ໃນ​ເວລາທີ່​ມັນຈົມລົງ​​ ຢູ່​ນອກຝັ່ງ ​ເມືອງ​ທ່າ Vung Tau ອອກ​ໄປ 200 ກິ​ໂລ​ແມັດ.
ກະຊວງການຕ່າງປະເທດຂອງຟີລິບປິນ ກ່າວວ່າ ລູກເຮືອ ບັນທຸກສິນຄ້າ 2 ຄົນ ເສຍຊີວິດ ແລະອີກ 16 ຄົນ ຫາຍ ສາບສູນ ຫຼັງຈາກທີ່ເຮືອບັນທຸກສິນຄ້າຂອງເຂົາເຈົ້າ ຈົມລົງ ຢູ່ນອກຝັ່ງຂອງຫວຽດນາມ ໃນວັນສຸກຜ່ານມາ ບັນດາເຈົ້າໜ້າທີ່ຟີລິບປິນກ່າວໃນວັນອາທິດວານນີ້ ວ່າ ເຮືອ ບັນທຸກສິນຄ້າ ຊື່ວ່າ Bulk Jupiter ທີ່ຕິດທຸງຂອງປະເທດນໍເວ ແມ່ນກຳລັງຂົນສົ່ງແຮ່ທາດຈາກມາເລເຊຍ ໄປຍັງຈີນ ໃນເວລາ ມັນຈົມລົງ ເມື່ອຕອນເຊົ້າວັນສຸກຜ່ານມາ ຢູ່ທາງພາກໃຕ້ຂອງ ຫວຽດນາມ ນອກຝັ່ງ ເມືອງທ່າ Vung Tau ອອກໄປ 200 ກິໂລແມັດ ບັນດາເຈົ້າໜ້າທີ່ ກ່າວອີກວ່າ ມີຫົວໜ້າພໍ່ຄົວຂອງເຮືອພຽງຄົນດຽວເທົ່ານັ້ນ ທີ່ໄດ້ຮັບການຊ່ວຍເຫຼືອອອກມາໄດ້ ໃນຂະນະທີ່ດຶງເອົາ 2 ສົບອອກມາຈາກທະເລ ເຈົ້າໜ້າທີ່ບໍ່ໄດ້ໃຫ້ເຫດຜົນໃດໆວ່າ ເປັນຍ້ອນຫຍັງເຮືອຈຶ່ງຫລົ້ມຈົມລົງ